Brasiliaanse vrou gered ná sy gly, been breek op Tafelberg | Netwerk24
Brasiliaanse vrou gered ná sy gly, been breek op Tafelberg
Deur Roshé Taka 25 Julie 2019 14:10
’n 45-jarige vrou van Brasilië is Woensdag gered nadat sy gegly en haar been gebreek het tydens ’n staptog in Platteklipkloof op Tafelberg.
Wildernis-soek-en-redding (WSAR) se reddingsvoertuie. Foto: WSAR
Luidens ’n verklaring van Wildernis-soek-en-redding (WSAR) is hulle om 19:19 van die voorval in kennis gestel waarna ’n reddingspan na die toneel gestuur is.
Luidens die verklaring het die vrou en ’n man saam met ’n plaaslike toergids in die kloof gaan stap. Sy het ’n beenfraktuur opgedoen nadat sy op ’n nat paadjie gegly en geval het.
Die sterk wind en reënerige toestande het die reddingspoging bemoeilik. Die vrou kon glad nie beweeg nie en sy is met ’n draagbaar na veiligheid gebring en hospitaal toe geneem.
Johann Marais, WSAR-woordvoerder, het by navraag gesê die Brasiliaanse man, wie se ouderdom nie bekend is nie, is ongedeerd.
Die WSAR vra die publiek om die volgende te doen:
Hou die weervoorspelling dop;
Moenie in reënweer op die berg gaan stap nie;
Dra die regte klere vir ingeval dit begin reën; en
Gebruik opgeleide en geregistreerde gidse, wie se plig dit is om na die veiligheid van hul kliënte om te sien.
Meer oor: Johann Marais | Tafelberg | Brasilië | Redding
Jong stappers oornag in koue op berg vasgekeer